**Kalbos etiketas internete**

|  |  |
| --- | --- |
| Tam,  kad bendravimas (tiek rašytinis,  tiek žodinis) būtų priimtinas,  reikia laikytis tam tikrų taisyklių – etiketo.  Kalbos  etiketas susijęs su bendrąja elgesio kultūra.Taisyklinga kalba ir kalbos normų laikymasis nėra vienintelė etiketo raiška – dar labai svarbi ir dvasinė asmens kultūra,  vidinis nusiteikimas,  pagarba,  taktiškumas,  gebėjimas valdyti destruktyvias emocijas,  neįžeisti. Kalbos etiketo laikymasis – tai ir minčių,  jausmų kontroliavimas bei reguliavimas. Be abejonės,  kalbos etiketas svarbus ne vien kaip vienokio ar kitokio kalbinio elgesio modelis,  bet ir kaip individą bent iš dalies charakterizuojantis veiksnys. Kalbėdamas žmogus perteikia ne tik informaciją,  tačiau byloja ir apie savo vertybines nuostatas,  įsitikinimus.Vadinasi, reikalingas ne tik kalbos normų išmanymas,  bet ir tam tikra platesnė erudicija,  emocinis intelektas,  mokėjimas vertinti kalbos akto dalyvius,  situaciją,  kalbos tikslus,  matyti komunikaciją platesniame (kultūriniame,  socialiniame) kontekste,  paisyti elgesio,  mandagumo taisyklių. Todėl neigiamų,  destruktyvių emocijų aiškus demonstravimas,  agresija kalboje yra nepriimtini ir netoleruotini etikos požiūriu. Kalbos etiketą lemia bendravimo dalyviai,  situacija ir vieta,  pokalbio tikslai, kalbėjimo stilius. Populiarėjant informacinėms technologijoms, svarbią vietą visuomenėje, kaip informacijos šaltinis ir bendravimo priemonė, užėmė internetas. Dabar vienu pelytės klavišo spustelėjimu kibernetinėje erdvėje galima užmegzti naują pažintį, neišeinant iš namų užsisakyti norimų prekių ar išsiųsti dokumentus dirbant nuotoliniu būdu. Dabar, kai internetas tampa neatsiejama žmonių gyvenimo dalimi, bendravimas jame prilygsta kone realiam bendravimui. Šiuo atžvilgiu internetas kalbos požiūriu yra neįpareigojanti,  gan laisvo pobūdžio, beveik nekontroliuojama sritis,  todėl joje ir etiketo laikomasi minimaliai arba jo netgi nepaisoma. Elektroninis bendravimas kuria savitas, naujas kalbos atmainas. Ši tiesa galioja kalbant ne tik apie nekontroliuojamą,  chaotišką (dažnai privatų)  asmenų bendravimą internete, vadinamuosius forumus, socialinius tinklus,  tačiau ir apie oficialesnius kalbos šaltinius (naujienų informacijos portalus, elektroninį paštą). Elektroniniame diskurse labai sunku išlaikyti kokybės kriterijus, todėl čia pirmiausiai nukenčia kalba – netaisyklinga gramatika,  svetimybės,  žargonas, regis,  augte įaugęs į kai kurių interneto vartotojų kalbą, itin greitai plinta vadinamasis interneto slengas. Beje, nereti interneto erdvėje ir destruktyvių emocijų,  neapykantos,  įžeidinėjimų,  brutalių jausmų protrūkiai.Šiuo metu pagrindinės komunikacijos priemonės internete yra socialiniai tinklai ir elektroninis paštas, todėl vertėtų žinoti svarbiausius tinklo etiketo (angl. netiquette) aspektus bendraujant virtualioje erdvėje.**Bendrosios internetinio bendravimo taisyklės**Tinklo etiketas (angl. netiquette, sudarytas iš anglų kalbos žodžio „net“ – tinklas ir prancūzų kalbos „etiquette“ – etiketas) – visų interneto vartotojų elgesio taisyklių rinkinys. Su tinklo etiketu turėtų būti susipažinęs ir jo laikytis kiekvienas interneto vartotojas. Internetinis bendravimas turi savo niuansų.Svarbiausias bendravimo aspektas – mandagumas. Visai nesvarbu – bendraujate su seniai pažįstamu bičiuliu ar savo mokytoju. Pradėdami pokalbį pasisveikinkite, gavę reikalingą informaciją – padėkokite, baigdami pokalbį – atsisveikinkite. Rašydami laišką ar žinutę laikykitės gramatikos bei skyrybos taisyklių. Taip pat venkite slengo – jį vartokite būdami visiškai įsitikinę, kad liksite suprastas.Svarbu ir tinkamas elektroninio pašto (el. pašto) adresas. Šiuo metu dažniausiai pasirenkamos vardo ir pavardės kombinacijos, atsisakoma skaičių, bereikšmių pavadinimų ar kitų nereikalingų simbolių. Elektroninio pašto adresai su įvairiais simboliais nesukuria reikiamo įvaizdžio, nėra pritaikyti dalykiniam bendravimui. Gali atsitikti ir taip, kad jūsų laiškai išvis nebus siunčiami ir į juos niekas neatsakys, nes susidarys įspūdis, jog tai galimas šlamštas (angl. spam). Taigi visai nesvarbu, su kuo bendraujate – tinkamas elektroninis paštas yra reikiamybė ir privalumas. Gavus elektroninį laišką iš solidaus el. pašto bendravimas iš karto yra kitoks, žmogaus įvaizdis formuojamas kaip rimto, atsakingo asmens. Rašant laišką pirmiausia sugalvokite temą (angl. subject). Ją turite parinkti aiškią, lakonišką ir informatyvią, kad gavėjas suprastų, kokiu klausimu ir apie ką rašote. Nerekomenduojama palikti tuščio langelio – toks laiškas nesusilauks dėmesio ir jūs negausite greito atsakymo. Elektroninio laiško tekstas turi būti struktūrizuotas, pastraipos atskiriamos tuščia eilute. Jeigu prie laiško prisegate priedą, paminėkite tai pabaigoje, priešingu atveju išlieka galimybė, kad gavėjas priedo nepastebės.Rašant elektroninį laišką galioja elementarios taisyklės: pasisveikinkite, būkite paslaugus, pabaigoje parašykite savo vardą ir kitą reikiamą informaciją, venkite ilgų sakinių ir ilgų laiško eilučių. Rašydami oficialiems asmenims nevartokite žargono ar šypsenėlių, o baigdami pokalbį nepamirškite atsisveikinti. *Naudotasi Juditos Baltakytės straipsniu „Kokios bendravimo taisyklės virtualioje erdvėje?“ ir**Gintarės Pugačiauskaitės straipsniu „Kalbos etiketas – būtinas, tačiau dažnai užmirštamas“* |   |
|  |  |